Na temelju odredbe članka 95. stavak 2. Zakona o komunalnom gospodarstvu (˝Narodne novine˝, broj 68/18, 110/18 i 32/20), a u svezi članka II. Odluke ministra graditeljstva i prostornog uređenja o nastupanju posebnih okolnosti Klasa: 804-08/20-01/1, Ur.broj: 531-01-20-1 od 20 ožujka 2020.g. te članka 36. Statuta Grada Makarske (Glasnik Grada Makarske, br. 8/18, 14/18 i 9/20), Gradsko vijeće Grada Makarske na \_\_\_ sjednici održanoj dana \_\_\_\_\_\_\_\_\_\_\_ 2020. godine, donosi

**ODLUKU**

**o djelomičnom oslobađanju od plaćanja komunalne naknade za obveznike koji poslovnu djelatnost obavljaju sezonski**

**Članak 1.**

Ovom Odlukom propisuju se uvjeti i način djelomičnog oslobađanja od plaćanja komunalne naknade za 2020.g. za poslovni prostor i građevinsko zemljište koje služi obavljanju poslovne djelatnosti, kad se poslovna djelatnost obavlja sezonski, odnosno ne više od šest mjeseci u kalendarskoj godini, kao mjera suzbijanja negativnih gospodarskih posljedica nastalih u uvjetima proglašene epidemije bolesti COVID-19, uzrokovane virusom SARS CoV-2, na području Republike Hrvatske, uslijed koje su nastupile posebne okolnosti koje se nisu mogle predvidjeti i na koje se nije moglo utjecati, a koje ugrožavaju život i zdravlje građana, imovinu veće vrijednosti, narušavaju gospodarsku aktivnost i uzrokuju znatnu gospodarsku štetu.

**Članak 2.**

Obveznici komunalne naknade za poslovni prostor i građevinsko zemljište koje služi obavljanju poslovne djelatnosti, koji poslovnu djelatnost obavljaju sezonski, odnosno kad se poslovna djelatnost ne obavlja više od šest mjeseci u kalendarskoj godini, mogu se, zbog posebnih okolnosti iz članka 1. ove Odluke, djelomično osloboditi od plaćanja komunalne naknade za 2020.g., u visini 50 % ukupnog godišnjeg iznosa, podnošenjem zahtjeva Upravnom odjelu za komunalne djelatnosti, pod sljedećim uvjetima:

* da imaju pad prihoda/primitaka najmanje 50% u razdoblju od 01. lipnja do 31. kolovoza 2020.g., u odnosu na isto razdoblje prethodne godine, a koji se odnosi na poslovni prostor i građevinsko zemljište za koje se podnosi zahtjev,
* da na dan podnošenja zahtjeva nemaju dospjelih dugovanja prema Gradu Makarska, po bilo kojoj osnovi. Smatra se da obveznik nema dospjelih dugovanja ako je iznos dospjelog duga manji od 200,00 kuna. U iznos dospjelih dugovanja neće se uzimati u obzir dugovanje na ime komunalne naknade za 2020.g. za koji se podnosi zahtjev.

**Članak 3.**

Zahtjev iz prethodnog članka obveznici mogu podnijeti do 30. listopada 2020.g., uz dostavu dokaza o ispunjavanju uvjeta iz članka 2. ove Odluke. Zahtjev se podnosi elektroničkim putem na adresu elektroničke pošte Grada Makarske: pisarnica@makarska.hr ili pisarnica2@makarska.hr ili putem pošte na adresu Grad Makarska, Upravni odjel za komunalne djelatnosti.

Na temelju podataka koje dostavi podnositelj zahtjeva te podataka kojim raspolaže Grad Makarska, nadležni odjel će, u jednostavnom i žurnom postupku, utvrditi ispunjenje uvjeta za djelomično oslobođenje od plaćanja komunalne naknade za 2020.g. te o osnovanosti zahtjeva obavijestiti podnositelja zahtjeva elektroničkim putem ili na drugi prikladan način. Nadležni odjel može, ukoliko to smatra potrebnim, od podnositelja zahtjeva tražiti i dodatne dokaze o ispunjavanju propisanih uvjeta, izdane od nadležnog tijela.

Ako se naknadno utvrdi da je podnositelj zahtjeva ostvario pravo djelomičnog oslobađanja od plaćanja komunalne naknade, po odredbama ove Odluke, dostavom netočnih ili lažnih podataka, primijenit će se odredbe o odgovornosti propisane zakonom, a mjera djelomičnog oslobađanja od plaćanja komunalne naknade i njezini učinci će se poništiti.

**Članak 4.**

Za obveznike komunalne naknade koji su ostvarili pravo djelomičnog oslobađanja od plaćanja komunalne naknade, sukladno odredbama ove Odluke, Upravni odjel za financije i proračun će na knjigovodstvenoj kartici obveznika iskazati umanjenje obveze plaćanja komunalne naknade za 2020.g. u visini 50 % ukupnog godišnjeg iznosa.

**Članak 5.**

Ova Odluka stupa na snagu prvog dana od dana objave u Glasniku Grada Makarske.

Klasa:363-03/20-01/3

Ur.broj: 2147/01-03/3-20-2

Makarska, \_\_\_\_\_\_\_2020.g.

PREDSJEDNIK GRADSKOG VIJEĆA

Marko Ožić-Bebek, dr.med.

**O b r a z l o ž e n j e**

Dana 11. ožujka 2020. godine Ministar zdravstva donio je Odluku o proglašenju epidemije bolesti COVID-19 uzrokovane virusom SARS-CoV-2, Klasa:011-02/20-01/143, Ur.broj:534-02-01-2/6-20-01, na području čitave Republike Hrvatske.

Nastavno na prethodno navedenu Odluku, dana 19. ožujka 2020. godine donesen je Zakon o dopuni Zakona o komunalnom gospodarstvu („Narodne novine“ broj 32/20), koji je stupio na snagu 20. ožujka 2020., a kojim je članak 95. Zakona o komunalnom gospodarstvu dopunjen novim stavkom 2. koji glasi:

*"U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, narušava gospodarsku aktivnost ili uzrokuje znatnu gospodarsku štetu, o čemu posebnu odluku donosi ministar nadležan za graditeljstvo, predstavničko tijelo jedinice lokalne samouprave može odlukom osloboditi obveznike plaćanja komunalne naknade za poslovni prostor i građevinsko zemljište koje služi obavljanju poslovne djelatnosti djelomično ili u potpunosti dok traju te okolnosti."*

Na temelju citirane odredbe Zakona o komunalnom gospodarstvu, Ministar graditeljstva i prostornoga uređenja je dana 20. ožujka 2020. godine donio Odluku o nastupanju posebnih okolnosti Klasa:804-08/20-01/1, Ur.broj:531-01-20-1, koja je stupila na snagu danom donošenja i važi do donošenja odluke o opozivu.

Slijedom prethodno navedenoga, zbog nastupanja posebnih okolnosti na području Republike Hrvatske, koje nedvojbeno predstavljaju višu silu, kao i ugrozu života i zdravlja građana, imovine veće vrijednosti te ujedno narušavaju gospodarsku aktivnost i uzrokuju znatnu gospodarsku štetu, ocjenjuje se opravdanim donošenje predložene Odluke, kao drugog paketa mjera za suzbijanja negativnih gospodarskih posljedica nastalih u uvjetima proglašene epidemije, budući su Odlukom o djelomičnom oslobađanju od plaćanja komunalne naknade koju je Gradsko vijeće usvojilo na 20. sjednici održanoj dana 18. svibnja 2020. godine bili obuhvaćeni samo obveznici komunalne naknade za poslovni prostor i građevinsko zemljište koje služi obavljanju poslovne djelatnosti, koji poslovnu djelatnost ne obavljaju sezonski, odnosno kad se poslovna djelatnost obavlja više od šest mjeseci u kalendarskoj godini.

Predloženom Odlukom propisuju se uvjeti i način djelomičnog oslobađanja od plaćanja komunalne naknade za 2020.g., za poslovni prostor i građevinsko zemljište koje služi obavljanju poslovne djelatnosti, za obveznike koji poslovnu djelatnost obavljaju sezonski, odnosno ne više od šest mjeseci u kalendarskoj godini.

Naime, člankom 2. propisana je mogućnost djelomičnog oslobađanja od plaćanja komunalne naknade za 2020.g. u visini 50 % ukupnog godišnjeg iznosa, pod uvjetom da obveznik ima pad prihoda/primitaka od najmanje 50% u razdoblju od 01. lipnja do 31. kolovoza 2020.g., u odnosu na isto razdoblje prethodne kalendarske godine, koji se odnosi na taj poslovni prostor i građevinsko zemljište te ako nema dospjelih dugovanja prema Gradu Makarska.

Člankom 3. propisuje se da obveznici trebaju podnijeti zahtjev nadležnom odjelu Grada i dostaviti dokaze o ispunjavanu propisanih uvjeta, najkasnije do 30. listopada 2020., a propisane su i pravne posljedice davanja netočnih ili lažnih podataka.

Nadalje, članak 4. propisuje način provedbe djelomičnog oslobađanja od plaćanja komunalne naknade za obveznike koji su ostvarili pravo.

Obzirom da se radi o mjeri koja zahtijeva hitnu provedbu, iz osobito opravdanih razloga, sukladno članku 73. stavku 4. Zakona o lokalnoj i područnoj (regionalnoj) samoupravi („Narodne novine“ [33/01](https://www.zakon.hr/cms.htm?id=260), [60/01](https://www.zakon.hr/cms.htm?id=261), [129/05](https://www.zakon.hr/cms.htm?id=262), [109/07](https://www.zakon.hr/cms.htm?id=263), [125/08](https://www.zakon.hr/cms.htm?id=264), [36/09](https://www.zakon.hr/cms.htm?id=265), [36/09](https://www.zakon.hr/cms.htm?id=266), [150/11](https://www.zakon.hr/cms.htm?id=267), [144/12](https://www.zakon.hr/cms.htm?id=268), [19/13](https://www.zakon.hr/cms.htm?id=285), [137/15](https://www.zakon.hr/cms.htm?id=15727), [123/17](https://www.zakon.hr/cms.htm?id=26157), [98/19](https://www.zakon.hr/cms.htm?id=40763)) stupanje na snagu ove Odluke predlaže se prvog dana od dana objave u Glasniku Grada Makarske.

Slijedom navedenog, predlaže se Gradskom vijeću usvojiti predloženu Odluku.

Gradonačelnik

Jure Brkan, dipl.oec.